Gejza Horváth

Gejza Horváth alebo Géza Horváth, známy aj ako Géza von Horvath, Gejza von Horváth či Bugarin-Horváth - latinsko-maďarský prídomok "Bugarin-Horváth de Brezovicza" (* 23. november 1847, Čečejovce – † 8. september 1937, Budapešť) bol významný maďarský entomológ pochádzajúci zo Slovenska (jeho predkovia boli pôvodne chorvátskeho zemianskeho pôvodu), riaditeľ Maďarského národného múzea v Budapešti, entomológ – heteropterológ a lepidopterológ, zoológ a múzejný pracovník, ktorý má význam hlavne ako autor niektorých významných entomologických prác i z územia Slovenska.

Biografia 
Géza von Horváth sa narodil v zemianskej rodine v roku 1847 v Čečejovciach na Slovensku. Jeho otec bol Mikuláš Horvath, matka Izabela, rodená Mésarošová. Po skončení základnej školy študoval na gymnáziu v Košiciach. Po maturitách začína študovať medicínu na Viedenskej univerzite, ktorú ukončil s titulom MUDr. v roku 1872. Počas svojho života spočiatku pôsobil v rokoch 1873 až 1874 ako kustód Maďarského národného múzea v Budapešti. Neskôr pracoval ako lekár (v rokoch 1875 až 1878 ako obvodný lekár vo Forró a v rokoch 1878 až 1880 vo Vranove nad Topľou), ale tejto profesii sa dlho nevenoval, lebo viac sa následne zaoberal hlavne entomológiou. V rokoch 1880 až 1890 pracoval ako zakladateľ a vedúci výskumnej stanice fyloxéry. V rokoch 1890 až 1895 pôsobil ako zakladateľ a vedúci entomologickej stanice. Od roku 1896 až do roku 1901 pracoval zasa ako kustód v múzeu a od roku 1901 už ako vedúci zoologického oddelenia múzea. Posledné roky pracoval ako riaditeľ Národného múzea v Budapešti. Počas svojho života patril k najznámejším a najlepším uhorským entomológom svojej doby. Od roku 1925 bol na dôchodku. Géza Horváth zomrel v roku 1937 v Budapešti. Jeho zbierka hmyzu – Hemipter je uložená v Maďarskom národnom múzeu v Budapešti.

Zdroje informácií o autorovi 
 Howard, L. O.: 1930,  Hist. appl. Ent. In: Smiths. Misc. Coll. Washington D. C. 84: Taf. 23.
 Horn, W.: 1937, Arb. morph. tax. Ent. Berlin-Dahlem 4(4): s. 351.
 Csiki, E.: 1944, Dr. Horváth Géza T. tag emlékezete 1847-1937. A Magyar Tudományos Akadémia e hunyt tagjai fölött tartott emlékbeszédek, Budapest, 48 s.
 Osborn, H.: 1952, Brief Hist. Ent. Columbus, Ohio: s. 200.
 Okali, I. et al.: 1996, Slovník slovenských zoológov a zoológov so vzťahmi k územiu Slovenska. Stimul, Bratislava, s. 48.
 Nonveiller, G.: 1999, The Pioneers of the Research on the Insects of Dalmatia: s. 193 - 194.
 
 Vidlička, Ľ. & Fűry, D.: 2013, Entomofauna Carpathica 25(2): s. 83 - 90. [Dostupné online. http://www.ses.entomology.sk/entomofaunacarpathica/pdf/volume25/25-2_09_vidlicka_fury_2013_gejza_horvath.pdf]

Bibliografia 
 Horváth, G.: 1881, Hemiptera nova vel minus cognita. I. Természetrajzi Füzetek, 5: s. 39 – 42, 217 – 225. 
 Horváth, G.: 1900, Ordo Hemiptera. In: Paszlavszky, J. (ed.): A Magyar BirodalomÁllatvilága (Fauna Regni Hungariae), III. (Arthropoda). A K. M. TermészettudományiTársulat, Budapest, 72 s. 
 Horváth, G.: 1906, Synopsis Tingitidarum Regionis palaearcticae. Annales historico-naturales Musei nationalis Hungarici 4: s. 1 – 117.
 Abafi-Aigner, L. et Horváth, G.: 1907, Magyarország lepkéi (= Motýle Uhorska), Athenaeum, Budapest, XXXII + 137 s. + 1 čb + 51 far. tab.

Externé odkazy 
 Záznam o narodení a krste v matrike - farnosť Čečejovce

Slovenskí entomológovia
Maďarskí entomológovia
Lepidopterológovia
Heteropterológovia
Osobnosti z Čečejoviec
Slovenskí šľachtici
Uhorskí šľachtici
Príslušníci zemianskeho stavu